মোঃ আ্যল-আমিন, ঝালকাঠিঃ ঝালকাঠিতে গ্রামবাংলার ঐতিহ্যবাহী নৌকাবাইচ প্রতিযোগিতা অনুষ্ঠিত হয়েছে। বাংলাদেশ স্বল্পোন্নত দেশ থেকে উন্নয়নশীল দেশে উন্নীত হওয়ায় ঝালকাঠির জেলা প্রশাসন এ নৌকাবাইচ প্রতিযোগিতার আয়োজন করেন। শনিবার বেলা ১২ টায় সুগন্ধা নদীতে এ নৌকাবাইচ প্রতিযোগিতা অনুষ্ঠিত হয়। এতে চারটি দল এ প্রতিযোগিতায় অংশ নেয়। সুগন্ধা নদীর সূতালড়ী পয়েন্ট থেকে নৌকাবাইচ শুরু হয়ে সদর লঞ্চঘাটে গিয়ে শেষ হয়। প্রতিযোগিতায় জেলা ক্রীড়া সংস্থার দল প্রথম স্থান অধিকার করে। দ্বিতীয় স্থান অর্জন করে ঝালকাঠি পৌরসভা দল। নারী-পুরুষসহ বিভিন্ন শ্রেণি-পেশার শতশত মানুষ নদীর দুই তীরে সমবেত হয়ে নৌকাবাইচ প্রতিযোগিতা উপভোগ করেন। এরপর প্রতিযোগিতা শেষে বিজয়ীদের মঝে পুরস্কার বিতরণ করা হয়। বিজয়ীদের হাতে পুরস্কার তুলে দেন অতিরিক্ত জেলা প্রশাসক মো. শহিদুল ইসলাম। এসময় উপস্থিত ছিলেন জেলা পরিষদের প্রধান নির্বাহী কর্মকর্তা মো. জাকির হোসেন, অতিরিক্ত জেলা প্রশাসক মো. সাইদুজ্জামান, সদর উপজেলা নির্বাহী কর্মকর্তা মো. আতাহার মিয়া ও জেলা ক্রীড়া সংস্থার সাধারণ সম্পাদক আল মামুন খান ধলু।